钦定古今图书集成/明伦汇编/人事典/第029卷 > 《释名》 > 《杂诗六首》前人
## 钦定古今图书集成/明伦汇编/人事典/第029卷 > 《释名》 > 《杂诗六首》前人

荣华难久居，盛衰不可量。昔为《三春》蕖，今作秋莲房。
严霜结野草，枯瘁未遽央。日月有环周，我去不再阳眷眷往昔时，忆此断人肠。

“丈夫志四海，我愿不知老。”亲戚共一处，子孙还相保。
觞弦肆朝日，樽中酒不燥。缓带尽懽娱，起晚眠常早。
孰若当世士，冰炭满怀抱。百年归丘垄，用此空名道。
忆我少壮时，无乐自忻豫。猛志逸四海，骞翮思远翥。
荏苒岁月颓，此心稍已去。值欢无复娱，每每多忧虑。
气力渐衰损，转觉日不如。壑舟无须臾，引我不得住。
“前途当几许，未知止泊处。”古人惜寸阴，念此使人惧。
昔闻长者言，掩耳每不喜。奈何五十年，忽已亲此事。
求我盛年欢，一毫无复意。去去转欲远，此生岂再值。
倾家时作乐，竟此岁月驶。有子不留金，何用身后置。
日月不肯迟，四时相催迫。寒风拂枯条，落叶掩长陌。
弱质与运颓，元鬓早已白。素标插人头，前途渐就窄，
家为逆旅舍，我如当去客。去去欲何之？南山有旧宅。
袅袅松标崖，婉娈柔童子。年始三五间，乔柯何可倚。
养色含精气，粲然有心理。